PATVIRTINTA
Marijampolės Sūduvos gimnazijos direktoriaus 2026 m. sausio d. įsakymu Nr. V-

MARIJAMPOLĖS SAVIVALDYBĖS 9–12 (I-IV GIMNAZIJOS) KLASIŲ MOKINIŲ INICIATYVOS „E-SAUGUMO LYGA“ NUOSTATAI

I SKYRIUS. 
BENDROSIOS NUOSTATOS

1. [bookmark: _Hlk219362753][bookmark: _GoBack]Nuostatai reglamentuoja Marijampolės savivaldybės ugdymo įstaigų 9–12(I-IV gimnazijos) klasių mokinių iniciatyvos „E-saugumo lyga“ (toliau – Iniciatyva) tikslus, uždavinius, organizavimo tvarką, dalyvavimo sąlygas, vertinimą ir baigiamąsias nuostatas.
2. Iniciatyvos organizatorius – Marijampolės Sūduvos gimnazija.
3. Iniciatyvos koordinatorius – socialinė pedagogė Rasa Edita Kubilė (toliau – Koordinatorius)
4. Iniciatyvos kuratorius – specialioji pedagogė Loreta Papečkienė (toliau - Kuratorius).
5. Iniciatyvos paskirtis – telkti Marijampolės savivaldybės ugdymo įstaigų bendruomenes, stiprinant mokinių internetinio saugumo, privatumo, kritinio mąstymo ir atsakingo elgesio skaitmeninėje erdvėje kompetencijas. 
6. Iniciatyva vykdoma nuotoliniu būdu, dalyviams naudojantis kompiuteriu / planšete / telefonu ir interneto ryšiu.

II SKYRIUS.
INICIATYVOS TIKSLAS IR UŽDAVINIAI

7. Tikslas – ugdyti 9–12 klasių mokinių gebėjimą saugiai ir atsakingai veikti skaitmeninėje erdvėje, atpažinti rizikas, saugoti asmens duomenis ir kurti pagarbią bendravimo kultūrą internete.
8. Uždaviniai:
8.1. Tobulinti mokinių gebėjimą atpažinti internetines grėsmes (apgaules, sukčiavimą, kenkėjiškas nuorodas, netikrą turinį).
8.2. Stiprinti mokinių žinias apie asmens duomenų apsaugą, privatumo nustatymus, skaitmeninį pėdsaką.
8.3. Ugdyti atsakingą bendravimą internete, patyčių ir neapykantos prevenciją, pagalbos paieškos ir suteikimo įgūdžius.
8.4. Skatinti mokinių kūrybiškumą ir bendradarbiavimą kuriant aiškias, bendraamžiams suprantamas saugaus interneto žinutes.
8.5. Užtikrinti diferencijuotą dalyvavimą, sudarant sąlygas skirtingo amžiaus mokiniams atlikti tos pačios temos užduotis skirtingu sudėtingumo lygiu.
III SKYRIUS.
 DALYVAVIMO INICIATYVOJE SĄLYGOS

9. Iniciatyvoje kviečiami dalyvauti Marijampolės savivaldybės ugdymo įstaigų 9–12 klasių mokiniai.
10. Dalyvaujama komandomis. Komandą sudaro 3–6 mokiniai ir Komandos vadovas (mokytojas / klasių vadovas / švietimo pagalbos specialistas). Iš vienos ugdymo įstaigos gali dalyvauti iki 3 komandų.
11. Dalyviai skirstomi į amžiaus grupes:
11.1. C grupė – 9–10 klasės;
11.2. D grupė – 11–12 klasės.
12. Kiekviena komanda registruojasi naudodamiesi „Google forms“ registracijos forma esančia: https://forms.gle/VvtbjHBbS5KEx4Gq7. Po registracijos komandų kuratoriai registracijos metu nurodyti el. paštu gauna komandos kodą (ne vėliau kaip 2026 m. vasario 1 d.). Visuose pateikimuose nurodomas tik komandos kodas ir ugdymo įstaiga, mokinių vardai (mokinių pavardės ar kiti asmens duomenys nerenkami). 
13. Registruojant daugiau nei vieną komandą iš tos pačios ugdymo įstaigos pateikite registracijos formą atskirai kiekvienai komandai. 
14. Vienoje komandoje negali būti skirtingų amžiaus grupių mokinių (pvz. 9 kl. ir 11 kl. mokiniai turi dalyvauti skirtingose komandose).
15. Dalyviai, atlikdami užduotis, dirba kaip komanda. Kur reikalaujama prisijungti, jungiasi vienu įrenginiu ir užduotis atlieka kartu pasitardami.
16. Dalyviai, teikdami užduotis, privalo laikytis asmens duomenų apsaugos ir saugaus elgesio internete principų: nesidalinti slaptažodžiais, neviešinti asmeninių paskyrų duomenų, neteikti ekrano kopijų su asmens duomenimis, neviešinti kitų asmenų atvaizdų be sutikimo ir pan.

IV SKYRIUS. 
INICIATYVOS ORGANIZAVIMO TVARKA

17. Iniciatyva vykdoma 2026 m. vasario 2–13 d. nuotoliniu būdu.
18. Iniciatyvos vykdymo aplinka ir priemonės:
18.1. Informacija (išskyrus nuorodas į užduotis, atsakymų pateikimo formas) skelbiama https://www.e-saugumo-lyga.eu/. 
18.2. Užduotys išsiunčiamos nurodytomis datomis iki 10.00 val. komandų vadovams registracijos metu nurodytu el. paštu. Rekomenduojamas atsakymų pateikimo terminas – iki sekančios darbo dienos 17.00 val. (Lietuvos laiku), jei Organizatorius (užduoties pateikimo metu) nenurodo kitaip.
18.3. atsakymai pateikiami per Google Forms (atskirai kiekvienai amžiaus grupei) ir / arba per kitą (užduočių pateikimo metu) Organizatoriaus nurodytą pateikimo formą;
18.4. kūrybiniams darbams (jei taikoma) naudojama virtuali lenta (pvz., Padlet) arba kitos priemonės.
18.5. Iniciatyvą sudaro 5 moduliai (užduotys / užduočių rinkiniai), skelbiami pagal grafiką:

	Data
	Etapas
	Užduočių tema
	Pastabos (pateikimas / rezultatai)

	2026-02-02
	I modulis
	„Atpažink sukčių“ (apgaulės, „phishing“)
	

	2026-02-04
	II modulis
	Privatumas ir skaitmeninis pėdsakas
	

	2026-02-06
	III modulis
	Slaptažodžiai, 2FA ir įrenginių sauga
	

	2026-02-09
	IV modulis
	Neapykantos kalba („heitai“), patyčios ir saugus bendravimas
	

	2026-02-11
	V modulis
	AI, „Deepfake“ ir dezinformacija
	

	2026-02-13
	Finalas
	Rezultatų paskelbimas, nominacijos, elektroninės padėkos
	Rezultatai skelbiami https://www.e-saugumo-lyga.eu/



19. Diferencijavimas: kiekviena amžiaus grupė gauna tos pačios temos modulį, tačiau skirtingo sudėtingumo klausimus / situacijas, pritaikytas amžiui (C–D grupės).
20. Vertinimas taškais:
20.1. kiekviename modulyje skiriama iki 10 taškų už privalomą dalį;
20.2. papildomai skiriama iki 5 taškų už „BONUS“ (sunkesnę / kūrybinę / taikymo) užduotį;
20.3. maksimalus taškų skaičius per visą Iniciatyvą – 75 taškai (5 moduliai × (10+5)).
21. Pateikimo tvarka:
21.1. komanda atsakymus pateikia iki kiekvieno modulio termino pabaigos (terminai skelbiami kartu su užduotimis, paprastai iki sekančios darbo dienos pabaigos 17.00 val.);
21.2. pateikiant darbus būtina nurodyti komandos kodą;
21.3. pavėluotai pateikti darbai gali būti vertinami mažesniu taškų skaičiumi arba nevertinami (jei tai nurodyta užduoties pateikimo metu).
22. Rezultatų skelbimas ir apdovanojimai:
22.1. Organizatorius sudaro ir skelbia rezultatų suvestines atskirai C, D grupėms;
22.2. pasibaigus Iniciatyvai paskelbiami kiekvienos grupės nugalėtojai ir nominacijos;
22.3. visoms dalyvavusioms komandoms išduodamos elektroninės padėkos; geriausiai pasirodžiusioms komandoms – Organizatoriaus diplomai (elektroniniu formatu).
23. Konsultacijos ir informacija teikiama telefonu ir el. paštu: 
Rasa Edita Kubilė (techniniai klausimai (pvz. nepavyksta atlikti užduoties, nepavyksta pateikti atsakymų), tel. +370 602 33 547, el. p. rasa.kubile@suduvosgimnazija.lt;
Loreta Papečkienė (registracijos / komunikacijos klausimai (pvz. nepavyksta užsiregistruoti, negavome komandos kodo iki Iniciatyvos pradžios, negavome užduoties)), tel. +370 612 80 040, el. p. loreta.papeckiene@suduvosgimnazija.lt. 

V SKYRIUS. 
BAIGIAMOSIOS NUOSTATOS

24. Pasibaigus Iniciatyvai, Organizatorius gali parengti skaitmeninį Iniciatyvos rezultatų rinkinį (pvz., geriausių darbų galeriją) ir paskelbti jį nekomerciniais švietimo tikslais, nepažeidžiant asmens duomenų apsaugos reikalavimų.
25. Dalyviai, pateikdami kūrybinius darbus, sutinka, kad Organizatorius turi teisę publikuoti darbus (ar jų ištraukas) Iniciatyvos viešinimo ir gerosios patirties sklaidos tikslais, nenurodant mokinių asmens duomenų.
26. Organizatorius neatsako už internetinio ryšio ar platformų veikimo sutrikimus dalyvių pusėje, tačiau, atsiradus techniniams nesklandumams, deda pastangas kuo greičiau juos spręsti Organizatoriaus valdomoje aplinkoje.
27. Nuostatai gali būti tikslinami Organizatoriaus sprendimu, apie tai informuojant dalyvius virtualioje aplinkoje.
___________________________
